Bsunders z Frankriich isch s Frankoprovenzalisch (genauso wie di andere Sproche un Dialäkt vu Frankriich) scho lang abglähnt wore un isch sällewäg au schnäll am Verschwinde. Ähnlig isch es in de Schwiz, wu mer's in erschter Linie no in de Region Greyerz (Gruyère) un in de abglägene Deil vum Kanton Wallis findet, wu's vor allem Lüt ab 60 im Alldag bruuche. Z Frankriich un in de Schwiz wird's nit vum Staat als Regionalsproch aaerkännt, z Italie isch es eini vu de Minderheitesproche. E größere Aadeil Chinder, wu's vu ihrer Familie no lehre, findet sich numme z Évolène (Wallis).